
PEMBAHASAN PERTAMA 



Aqidah Imam Empat iaitu Imam Abu Hanifah , Imam Malik , Imam 
Syafi’i dan Imam Ahmad Ibnu Hanbal adalah satu iaitu aqidah 
sebagaimana yang dinyatakan oleh Al-Quran dan Sunnah Nabi s. 
a.w dan sebagaimana aqidah para sahabat dan golongan yang 
mengikuti jejak langkah mereka dengan baik. 

Al Hamdulillah, di antara mereka tidak terdapat percanggahan 
dalam Ushuluddin atau Asas-asas agama, malahan kesemua 
mereka bersepakat tentang iman terhadap sifat-sifat Allah, Al- 
Quran adalah Kalam dan bukan makhluk, Iman mestilah 
bersesuaian antara ucapan lisan dan keyakinan hati, bahkan 
mereka bersepakat mengingkari Golongan Ahli Kalam seperti 
seperti Jahmiyah dan seumpamanya yang sudah terpengaruh 
dengan falsafah Yunani dan Mazhab-Mazhab Kalamiyah. 

Imam Ibnu Taimiyah berkata : 

(....namun berkat rahmat Allah kepada hamba-hamba-Nya 
bahawa Imam-Imam yang menjadi ikutan umat seperti Imam- 
Imam yang empat dan lain-lain, semua mereka mengingkari Ahli 
Kalam seperti Jahmiyah; tentang keyakinan mereka terhadap Al- 
Quran, Iman dan Sifat-sifat Allah. Kesemua mereka mempunyai 
satu pendirian dan keyakinan sebagaimana pendirian dan 
keyakinan Salafus Soleh bahawa Allah S.W.T.dapat dilihat di 
akhirat, dan Al-Quran itu Kalamullah bukan makhluk, Iman pula 
mestilah gabungan daripada ucapan lisan dan keyakinan 
hati ).(1) 

Imam Ibnu Taimiyah ditanya tentang l’tiqad Imam Syafi’I, 
jawabnya: 

“ l’tikad Syafi’i r.a dan l’tikad Salaf Al Ummah seperti Malik, Al 
Thaury, Al Auza’i, Ibnu Al Mubarak, Ahmad Ibnu Hanbal, Ishak 
Bin Ruhawaih adalah sebagaimana l’tikad Masyaikh Al Muqtadaa 
(Syeikh-syeikh yang menjadi teladan umat) seperti Al Fudhail Bin 
‘lyadh, Abu Sulaiman Al Daraany, Sahi Bin Abdullah Al Tustury 
dan lain-lain. Tidak terdapat perbezaan pandangan di antara 
mereka dalam hal yang bersangkutan dengan Ushuludin. 
Demikian juga Imam Abu Hanifah Rahimahullah kerana i’tikad 
yang thabit daripada beliau tentang Tauhid dan Qadar dan yang 
seumpamanya adalah bersesuaian dengan l’tikad mereka. 
Manakala l’tikad mereka adalah sebagaimana l’tikad Para 
Sahabat dan Tabi’iin iaitu apa yang dinyatakan oleh Al-Quran dan 
Sunnah Nabi s.a.w.” (2) 

Pandangan ini telah dipilih oleh AI’Allaamah Shadiq Hasan 
Khaan, katanya: 

“Maka mazhab kami adalah sebagaimana mazhab Salaf iaitu 
Ithbat tanpa Tasybih, Tanzih tanpa ta’thil. Inilah mazhab Imam- 
Imam Utama Umat Islam seperti Malik Syafi’i, Al Thaury, Ibnu Al 

Mubarak dan Imam Ahmad dan lain-lain lagi. Tidak terdapat 

di antara mereka sedikitpun percanggahan dalam hal Ushuluddin. 
Demikian juga dengan Imam Abu Hanifah r.a. kerana l’tikad yang 
thabit daripada beliau ialah sebagaimana l’tikad Imam-Imam 
yang lain iaitu sebagaimana yang dinyatakan oleh Al-Quran dan 
Sunnah Nabi s.a.w (3) 

Berikut ini akan kami dedahkan nukilan kata-kata Imam-Imam 
Yang Empat yang menjadi ikutan ramai umat Islam iaitu Imam 
Abu Hanifah, Imam Malik, Imam Al syafi’i dan Imam Ahmad Ibnu 
Hanbal tentang apa yang mereka l’tikadkan dalam masalah- 
masalah Ushuluddin serta penjelasan tentang sikap mereka 
masing-masing terhadap Ilmu Kalam. 

PEMBAHASAN KEDUA 

AOIDAH IMAM ABU HANIFAH 

TENTANG TAUHID 

Imam Abu Hanifah berkata: Tidak wajar seseorang berdoa 
kepada Allah kecuali dengan-Nya dan doa yang diizinkan serta 
disuruh Allah adalah sebagaimana yang tertera dalam firman 
Allah, mafhumnya, (4) 

Hanya milik Allah Asma-ul husna maka bermohonlah kepada-Nya 
dengan menyebut Asmaa-ul husna itu dan tinggalkanlah orang- 
orang yang menyimpang daripada kebenaran dalam menyebut 
nama-nama-Nya. Nanti mereka akan mendapat balasan terhadap 
apa yang telah mereka kerjakan (Al A’raf: 1 80) 

Abu Hanifah berkata: Adalah dibenci jika seseorang berdoa 
dengan mengatakan: Aku memohon kepada-Mu dengan hak si 
pulan atau hak Nabi-Nabi-Mu dan hak Rasul-Rasul-Mu atau hak 
Al Bait Al Haram dan Al Masy’ar Al Haram (5) 

Abu Hanifah berkata: Allah tidak boleh disifati dengan sifat-sifat 
makhluk; MurkaNya dan RedhaNya adalah dua sifat di antara 
sifat-sifatNya tanpa takyiif. Inilah keyakinan Ahlus Sunnah Wal 
Jamaah iaitu Dia Murka dan Dia Redha; Dan tidak boleh 
dikatakan MurkaNya itu adalah seksa-Nya, dan Redha-Nya itu 
Ganjaran-Nya. Kita mestilah mensifati-Nya sebagaimana Dia 
sendiri yang mensifati diri-Nya; Al Ahad, Al-Shamad, Lam Yalid 
Wa Lam Yuulad, Wa lam yakun Lahuu Kufuan Ahad. Dia Maha 
Hidup, Maha Mendengar, Maha Melihat, Maha Mengetahui, 
Tangan Allah di atas tangan mereka, Tangan-Nya tidak 
sebagaimana tangan-tangan makhluk-Nya, dan Wajah-Nya tidak 
sebagaimana wajah-wajah makhluk-Nya (6). 

Abu Hanifah berkata: Allah mempunyai tangan dan wajah 
sebagaimana Allah menyebutnya di dalam Al Quran. Maka apa 
yang disebutkan oleh Allah di dalam Al Quran seperti menyebut 
tangan dan wajah, itu adalah sifat bagi-Nya tanpa takyiif 
(mempertikaikan tentang bagaimana). Kita tidak boleh 
mengatakan tangan-Nya adalah kuasa-Nya atau ni’mat-Nya 
kerana yang demikian itu bererti kita telah membatalkan sifat 
Allah (Ibthaalus Sifat), dan pandangan seperti inilah sebenarnya 

pandangan Oadariyah dan Mu’tazilah (7). 

Abu Hanifah berkata: Tidak wajar bagi seseorang 
memperkatakan sesuatu tentang Dzat Allah, bahkan dia 
sepatutnya mensifati Allah dengan apa yang telah Allah sifatkan 
kepada diri-Nya. Kita tidak sepatutnya memperkatakan sesuatu 
tentangnya berdasarkan akal semata, Maha Suci Allah Tuhan 
sekalian alam. (8) 

Abu Hanifah berkata: Sesiapa yang berkata, “Saya tidak tahu, 
adakah Allah itu di langit atau di bumi” maka dia kafir, demikian 
juga orang yang berkata: Sesungguhnya Dia di atas Arasy tetapi 
saya tidak tahu adakah 'Arasy itu di langit atau di bumi. (9) 

Abu Hanifah berkata: Al-Quran adalah Kalamullah, di dalam 
mashhaf dia ditulis dan di dalam hati dia dihafaz dan pada lidah 
dia dibaca, dan ke atas Nabi s.a.w. diturunkan (10). 

TENTANG QADAR 

Dia berkata: Adalah Allah Maha Mengetahui segala sesuatu 
sejak azali sebelum sesuatu itu wujud lagi (1 1 ). 

Dia berkata: Allah Maha Mengetahui tentang sesuatu yang tiada 
(ma’dum) dalam hal ketiadaannya, dan Dia Maha mengetahui 
bagaimana keadaannya jika Dia mewujudkannya, dan Allah 
Maha Mengetahui bagaimana kelak yang wujud itu akan musnah 
( 12 ) 

Dia berkata: Kami menyakini bahawa Allah menyuruh Qalam 
supaya menulis, lalu Qalam berkata: Apakah yang akan aku tulis, 
wahai Tuhan? Maka Allah berfirman kepadanya: Tulislah olehmu 
apa yang akan terjadi hingga ke Hari Kiamat. Ini berdasarkan 
firman Allah :(13) 

Dan segala sesuatu yang telah mereka perbuat tercatat dalam 
buku-buku catatan. Dan segala (urusan) yang kecil mahu pun 
yang besar adalah tertulis (Al Qamar: 52-53). 

Dia berkata: Kami menyakini bahawa hamba (manusia) bersama 

amalannya dan ikrarnya dan ma’rifatnya adalah makhluk. Sebab 
jika orang yang melakukan perbuatan (Faa’il) itu adalah makhluk 
maka adalah lebih utama perbuatan-perbuatannya (Afaal) itu 
adalah makhluk (14) 

Dia berkata: Segala perbuatan hamba, sama ada pergerakannya 
ataupun diamnya adalah usaha atau ikhtiar mereka. Dan Allah 
Yang Menciptanya. Semuanya adalah dengan kehendak-Nya, 
Ilmu-Nya, Qadha-Nya dan Qadar-Nya.(15) 

Dia berkata: Semua perbuatan hamba, sama ada pergerakan; 
ataupun diamnya adalah usahanya secara hakiki (sebenarnya) 
dan Allah menciptakannya. Semuanya adalah dengan kehendak- 
Nya dan ilmu-Nya dan Qadha-Nya dan Qadar-Nya. Semua 
ketaatan adalah wajib dengan perintah Allah dan dengan 
Kesukaan-Nya dan Redha-Nya, Ilmu-Nya, Kehendak-Nya, 
Qadha-Nya dan Qadar-Nya. Sedangkan maksiat pula semuanya 
adalah dengan ilmu Allah, Qadha-Nya, Taqdir-Nya dan 
Kehendak-Nya, bukan dengan Kesukaan-Nya, bukan dengan 
Keredhaan-Nya dan bukan pula dengan Perintah-Nya. (16) 

C TENTANG IMAN 

Iman adalah ikrar dan tashdiq. (17) 

Iman adalah ikrar dengan lisan dan tashdiq dengan hati. Ikrar 
dengan lisan sahaja belum lagi dikatakan iman. (18) 

Iman tidak bertambah dan tidak berkurang. (19) 

Pandangan Abu Hanifah bahawa Iman tidak bertambah dan tidak 
berkurang, dan juga pandangan beliau tentang Iman adalah kirar 
dengan lisan dan tashdiq dengan hati sedangkan amal pula 
terkeluar daripada hakikat iman. Pandangan inilah yang menjadi 
pembeza utama antara l’tikad Imam Abu Hanifah dengan l’tikad 
semua Imam-Imam Islam lainnya seperti Imam Malik, Imam 
Syafi’I, Imam Ahmad, Ishak, Al- Bukhari dan lain-lain lagi. Dalam 
hal ini yang benar ialah pandangan imam-imam tersebut 
sedangkan pandangan Abu Hanifah tidak menepati kebenaran. 
Namun demikian beliau akan diberi ganjaran dalam kedua-dua 

keadaan (Ijtihad). Dan Imam Abdul Barr dan Imam Ibnu Abi Al 
‘Izz menyebut bahawa dapat dirasakan bahawa Imam Abu 
Hanifah telah kembali atau menarik balik dari perkataannya itu, 
Wallahu A’lam.(20) 

TENTANG SAHABAT 

Kami tidak mengatakan tentang seorang sahabat pun daripada 
sahabat-sahabat Rasul s.a.w. kecuali yang baik-baik sahaja. (21) 

Kami tidak berlepas diri daripada seorang pun daripada sahabat- 
sahabat Rasul s.a.w. sebagaimana kami tidak menjadikan salah 
seorang mereka sahaja sebagai pemimpin kami tanpa yang lain 
( 22 ) 

Kedudukan salah seorang mereka bersama Rasulullah s.a.w. 
satu saat adalah lebih baik daripada amal soleh seorang di 
antara kita sepanjang umurnya walaupun lanjut usianya. (23) 

Kami berikrar bahawa manusia yang paling mulia daripada umat 
ini sesudah Nabi Muhammad s.a.w. ialah Abu Bakar Al-Siddiq 
kemudian Umar Ibnu Al Khattab kemudian Othman Ibnu ‘Affan 
kemudian Ali bin Abi Thalib Ridhwaanullahi’Alaihim Ajma’iin.(24) 

TENTANG ILMU KALAM 

Abu Hanifah berkata: Mudah-mudahan Allah menurunkan laknat- 
Nya ke atas Amr Bin ‘Ubiad kerana dialah orang pertama yang 
membuka jalan kepada manusia ramai tentang Ilmu Kalam yang 
sama sekali tidak mendatangkan manfaat kepada mereka. (25) 

Berkata Abu Hanifah kepada Abu Yusuf: Janganlah kamu 
katakan kepada orang ramai tentang Ushuluddin secara 
pendekatan Ilmu Kalam, kerana kelak mereka akan bertaklid 
kepada kamu dan akhirnya mereka hanya akan menyibukkan diri 
mereka dengan perkara itu sahaja.(26) 

PEMBAHASAN KETIGA 

AOIDAH IMAM MALIK BIN ANAS 

A TENTANG TAUHID 

Imam Syafi’i berkata: Imam Malik ditanya tentang Kalam dan 
Tauhid, lalu Imam Malik menjawab: Adalah mustahil jika kita 
menyangka Nabi Muhammad s.a.w. mengajar umatnya istinjak 
tetapi tidak mengajar mereka Tauhid. Dan Tauhid adalah 
sebagaimana yang disabdakan oleh Rasulullah s.a.w. 

Aku disuruh memerangi manusia sehingga mereka berkata Tidak 
ada Tuhan yang berhak disembah melainkan Allah 

(H R Imam Bukhari) 

Hakikat Tauhid adalah segala yang dengannya terpelihara harta 
dan darah. (27) 

Daripada Ja’far Bin Abdullah katanya: Kami pernah duduk 
berdekatan dengan Imam Malik lalu seorang lelaki bertanya 
kepada beliau: Wahai Abu Abdillah, Allah Yang Maha Pengasih 
bersemayam di atas 'Arasy, bagaimana Dia bersemayam? Imam 
Malik menjawab: Tentang bagaimana Dia bersemayam tidak 
boleh diakali (ghair ma’qul), dan bersemayam-Nya bukan suatu 
yang dijahili (ghair majhul), beriman kepadanya (bersemayam) 
adalah wajib, dan bertanya tentangnya adalah bid’ah (28) 

Daripada Yahya Bin Al Rabi’ katanya: Aku pernah duduk 
bersama Imam Malik lalu beliau ditanya oleh seorang lelaki: 
Wahai Aba Abdillah, apakah pandangan tuan tentang orang yang 
mengatakan bahawa Al-Quran itu makhluk? Imam Malik 
menjawab: Dia adalah Zindiq dan bunuhlah dia (29). 

Daripada Abdullah Bin Nafi’ katanya: Telah berkata Imam Malik: 
Allah adalah di langit dan Ilmu-Nya pada semua tempat.(30) 

TENTANG IMAM 

Daripada Abdul Razzak Bin Hammam katanya: Aku mendengar 
Ibnu Juraij dan Sofyan Al Thauri dan Ma’ mar Bin Rasyid dan 

Sofyan Bin 'Uyainah dan Malik Bin Anas; mereka berkata: Iman 
adalah ucapan dan amalan, boleh bertambah dan boleh 
berkurang. (31) 

Daripada Abdullah bin Nafi’ katanya: Imam Malik berkata: Iman 
adalah ucapan dan perbuatan. (32) 



Daripada Asyhab Bin Abdul Aziz katanya: Imam Malik berkata: 
Manusia melakukan solat selama 16 bulan menghadap ke arah 
Bailtil Maqdis, kemudian mereka diperintahkan supaya 
menghadap ke arah Masjid Al Haram, lalu Allah SWT berfirman, 
mafhumnya: 

Dan Allah tidak akan menyia-nyiakan imanmu. 

(Al Baqarah: 143) 

Maksudnya: Allah tidak akan menyia-nyiakan solatmu kearah 
Baitil Maqdis. Imam Malik berkata: Sesungguhnya ayat ini 
mengingatkan aku kepada perkataan golongan Murjiah: 
Sesungguhnya solat bukanlah sebahagian daripada iman (33) 

TENTANG SAHABAT 

Daripada Abdullah AI’Anbary katanya: Imam Malik Bin Anas telah 
berkata: Siapa yang memperlecehkan atau memperkecil-kecilkan 
salah seorang sahabat Rasulullah s.a.w. atau di dalam hatinya 
terdapat perasaan dengki kepada sahabat, maka ia tidak berhak 
mendapat bahagian di dalam harta rampasan perang kaum 
muslimin. Kemudian beliau membaca ayat, mafhumnya: 

Dan orang-orang yang datang sesudah mereka (Muhajirin dan 
Anshar), mereka berdoa: Ya Tuhan kami beri ampunlah kami dan 
saudara-saudara kami yang telah beriman lebih dahulu daripada 
kami, dan janganlah Engkau membiarkan kedengkian dalam hati 
kami terhadap orang-orang yang beriman (AL Hasyr: 1 0) (34) . 

Daripada Abdullah bin Nafi’ katanya: Ketika kami sedang duduk- 
duduk memperkatakan tentang seorang lelaki yang memperkecil- 
kecilkan sahabat-sahabat Rasulullah s.a.w. lalu Imam Malik 
membaca ayat ini, mafhumnya: 

Muhammad itu adalah utusan Allah dan orang-orang 
yang bersama dengan dia adalah keras terhadap 
orang-orang kafir, tetapi berkasih sayang sesama 
mereka; sehingga tanaman itu menyenangkan hati 
penanam-penanamnya kerana Allah hendak 
menjengkelkan hati orang-orang kafir (dengan 
kekuatan orang-orang mukmin) (Al Fath: 29) 

Kemudian Imam Malik berkata: Sesiapa yang terdapat di dalam 
hatinya perasaan jengkel (sakit hati) terhadap salah seorang 
sahabat Rasulullah s.a.w. maka ia termasuk ke dalam ancaman 
ayat ini. (35) 

Daripada Asyhab Bin Abdul Aziz katanya: Seorang 'Alawy 
(fanatik kepada Saidina Ali) bertanya kepada Imam Malik: 
Siapakah manusia yang paling mulia sesudah Rasulullah s.a.w. ? 
Imam Malik menjawab: Abu Bakar. 'Alawy bertanya lagi: 
Kemudian siapa? Malik menjawab: Umar Ibnu Al Khattab. 'Alawy 
bertanya lagi: Kemudian siapa lagi? Malik menjawab: Khalifah 
yang dibunuh secara zalim iaitu Uthman. Lalu 'Alawy berkata: 
Demi Allah, aku tidak akan berguru kepadamu lagi untuk selama- 
lamanya Imam Malik menjawab: Terserahlah kepada kamu. (36) 

TENTANG ILMU KALAM 

Daripada Mash’ab Bin Abdullah Al Zubairy katanya: Imam Malik 
Bin Anas berkata: Aku benci terhadap kalam dalam urusan 
agama, dan penduduk negeri kami tetap membencinya dan 
mereka melarang daripadanya, seperti kalam tentang pandangan 
Jahm dan Oadariah dan yang seumpama itu. Beliau tidak 
menyukai kalam kecuali dalam perkara yang dapat diamalkan. 
Adapun kalam dalam agama Allah dan pada Dzat Allah Azza Wa 
Jalla maka berdiam diri (sukut) adalah lebih aku sukai kerana aku 
melihat penduduk negeri kami semuanya melarang kalam dalam 

urusan agama kecuali yang berkaitan dengan amal perbuatan. 

(37) 

Daripada Abdullah bin Nafi’ katanya: Aku pernah mendengar 
Imam Malik berkata: Jika seseorang yang telah melakukan 
semua dosa-dosa besar selain syirik, kemudian dia berlepas diri 
daripada mengikuti hawa nafsu dan perbuatan bid’ah (lalu Imam 
Malik menyebut di antaranya Kalam) maka ia akan masuk syurga. 

(38) 

Daripada Ishak Bin Isa katanya: Aku mendengar Imam Malik Bin 
Anas mencela perbuatan-perbuatan berbantah-bantahan (jidal) 
dalam urusan agama, beliau berkata: Setiap kali datang kepada 
kami orang yang gemar berbantahan seolah-olah ia 
menginginkan agar kami menolak apa yang dibawa oleh Jibrail 
kepada Nabi Muhammad s.a.w.(39) 

Daripada Abdul Rahman Bin Mahdy katanya: Seorang lelaki 
bertanya kepada Imam Malik , lalu Imam Malik berkata: 

Barangkali engkau salah seorang sahabat daripada ‘ Amr Bin ‘ 
Ubaid, mudah-mudahan Allah menurunkan laknat-Nya ke atas ‘ 
Amr Bin ‘ Ubaid kerana dialah orang yang memulai bid’ah kalam 
ini , kalaulah kalam itu suatu ilmu nescaya perkara ini menjadi 
percakapan di kalangan para Sahabat dan Tabi’in sebagaimana 
percakapan dan perbincangan mereka tentang hukum hakam 
dan syariat .(40) 

Daripada Asyhab Bin Abdul Aziz katanya : Aku mendengar Imam 
Malik berkata : Jauhilah bid’ah. Beliau ditanya : Wahai Aba 
Abdillah , apakah bid’ah itu ? Jawabnya: Ahli Bid’ah ialah orang 
orang yang memperkatakan ( yatakallamuun ) tentang Nama 
nama dan Sifat sifat Allah , tentang Kalam-Nya, Ilmu-Nya, Kudrat- 
Nya. Mereka tidak diam (yaskutuun ) sebagaimana diamnya para 
sahabat dan pengikut pengikut mereka dengan ihsan (41) 

Daripada Imam Syafii’ katanya : Jika datang kepada Imam Malik 
sebagian daripada Ahli Ahwaa’ ( Orang orang yang gemar 
mengikuti hawa nafsu seperti ahli kalam), lalu beliau akan 
berkata kepada mereka : Adapun aku telah berada di dalam 
keyakinan yang jelas ( bayyinah ) yang datang daripada 

Tuhanku, sedangkan kamu berada di dalam keraguan ( syak ) , 
oleh sebab itu pergilah kamu kepada keraguanmu dan musuhilah 
dia (42) 

Bersambung: Imam Shafi’I & Imam Ahmad bib Hanbal 



PEMBAHASAN KEEMPAT 
AQIDAH - IMAM SYAFI’I 



A. TENTANG TAUHID 

Daripada Al Rabi’ Bin Sulaiman katanya: Telah berkata Al- 
Syafi’i: Siapa yang bersumpah dengan Allah atau dengan salah 
satu Nama daripada Nama-Nama-Nya, lalu ia langgar sumpah itu 
maka wajib ke atasnya kaffarat sumpah, sedangkan siapa yang 
bersumpah dengan sesuatu selain Allah seperti kata seseorang: 
Demi Ka’bah, demi nenek moyang dan sebagainya, lalu ia 
melanggar sumpah tersebut maka ia tidak wajib membayar 
kaffarat sumpah. Namun demikian sumpah dengan selain Allah 
adalah dibenci dan dilarang berdasarkan sabda Rasulullah s.a.w. 
(43), maksudnya, 

Sesungguhnya Allah Azza Wa Jalla melarang kamu 
bersumpah dengan nenek moyangmu, barangslapa yang 
ingin bersumpah maka hendaklah dengan (Nama) Allah 
atau hendaklah dia diam sahaja (H R Imam Bukhari) 

Imam Syafi’I berpendapat demikian dengan alasan kerana Nama- 
Nama Allah adalah bukan makhluk. Oleh itu sesiapa yang 

bersumpah dengan Nama Allah, lalu ia melanggarnya maka wajib 
ke atasnya membayar kaffarat.(44) 

Imam Ibnu Al Qayyim menyebut dalam kitab Ijtima’il Juyuusy Al 
Islamiah bahawa Imam Al Syaffi’I berkata: Mengikut Sunnah 
yang aku berada di atas jalannya dan begitu juga aku melihat 
sahabat-sahabatku daripada kalangan Ahli Hadis yang aku 
mengambilnya daripada mereka seperti Sofyan dan Imam Malik 
dan lain-lain lagi, ialah: Ikrar (pengakuan) bahawa sesungguhnya 
Muhammad adalah pesuruh Allah, dan sesungguhnya Allah 
adalah di atas 'Arasy-Nya dilangit-Nya, Dia mendekati makhluk- 
Nya sebagaimana Dia kehendaki, dan Allah turun ke langit dunia 
sebagaimana Dia kehendaki. (45) 

Imam Syafi’i berkata di dalam kitabnya “Al Risaalah” : Al 
Hamdulillah (segala puji bagi Allah) yang Dia adalah 
sebagaimana yang Dia telah sifati diri-Nya sendiri dan dia 
mengatasi apa yang disifati oleh makhluk-Nya”.(46) 

Imam Al Zahaby menyebut dalam kitab Al Sair daripada Imam Al 
Syafi’i bahawa beliau pernah berkata: Kami mengithbatkan 
(menetapkan) semua sifat Allah yang tercantum di dalam Al 
Quran dan semua sifat Allah yang warid (datang) dari Sunnah, 
dan kami menafikan (menidakkan) tasybih (penyerupaan) 
daripada-Nya sebagaimana Dia menafikan daripada diri-Nya 
kerana firman-Nya, mafhumnya, (47) 

Tidak ada sesuat upun yang serupa dengan Dia 
(Al Syuura: 11) 

Daripada Al Rabi’ Bin Sulaiman katanya: Aku mendengar Imam 
Syafi’i berkata tentang firman Allah: 

Sekali-kali tidak, sesungguhnya mereka pada hari itu 
benar-benar terhalang daripada (melihat) Tuhan mereka. 

(Al Muthaffifin: 15) 

Ayat ini mengajar kepada kita bahawa di sana ada golongan 
yang tidak terhalang daripada melihat Allah. (48) 

Manakala ada golongan yang terhalang daripada melihat-Nya 
kerana kemurkaan-Nya kepada mereka, demikian jugalah akan 
ada golongan yang dapat melihat-Nya kerana keredhaan-Nya. 
Ketika Imam Syafi’i ditanya oleh Al-Rabi’: Wahai Aba Abdillah, 
adakah tuan berpendapat demikian? Jawap Syafi’i: Ya, 
demikianlah keyakinanku. (49) 

Daripada Ibnu Abi Al Jaarud katanya: Ketika disebut nama 
Ibrahim Bin Ismail Bin ‘Ulaih (menurut Imam Al Zahaby: Ibrahim 
ini adalah seorang yang berfahaman Jahmy yang mendakwa 
bahawa al-Quran itu makhluk) kepada Imam Syafi’i, lalu beliau 
berkata: Aku bercanggah dengannya dalam semua hal; dan 
tentang Laa llaaha lllallaah , aku tidak mengatakan sebagaimana 
dia katakan. Aku berkata: Tidak ada Tuhan yang berhak 
disembah melainkan Allah yang telah berkata-kata kepada Musa 
‘Alaihissalam dengan kata-kata yang sebenarnya daripada 
belakang hijab (tabir). Sedangkan dia berkata: Tidak ada Tuhan 
yang berhak disembah melainkan Allah yang telah mencipta kata- 
kata, lalu Dia memperdengarkannya kepada Musa dari belakang 
hijab. (50) 

Daripada Al-Rabi’ Bin Sulaiman katanya: Imam Syafi’i berkata: 

Siapa yang mengatakan Al Quran itu makhluk maka kafirlah dia. 
(51) 

Di antara i’tikad yang dinisbahkan (dibangsakan) kepada Imam 
Syafi’i ialah sebagaimana yang diriwayatkan oleh Abu Thalib 
AI’Asyaary, katanya: Imam Syafi’i pernah ditanya tentang sifat- 
sifat Allah Azza Wa Jalla dan apakah yang sewajarnya kita 
mengimaninya, lalu Imam Syafi’i pun berkata: 

Allah Tabaraka Wa Ta’aala memiliki Nama-Nama dan Sifat-Sifat 
sebagaimana yang tercantum di dalam Kitab-Nya dan 
sebagaimana yang telah dikhabarkan oleh Rasul-Nya kepada 
umatnya. Tidak seorangpun boleh membantah hakikat ini. 
Sesiapa yang menyalahi yang demikian itu setelah thabit hujjah 
ke atasnya (setelah ia mengetahuinya) maka dia kafir kepada 
Allah Azza Wa Jalla. 

Adapun bagi orang yang belum thabit hujjah ke atasnya kerana 
belum sampai perkhabaran itu kepadanya maka dia dimaafkan 
(ma’dzuur) kerana kejahilannya kerana ilmu tentang itu tidak 
dapat dicapai oleh akal dan tidak pula melalui ilmu pengetahuan 
dan fikiran. Dan di antara perkhabaran itu ialah bahawa Allah 
Maha Mendengar (Samii’) dan Dia memiliki dua tangan, kerana 
Allah berfirman: (Tetapi kedua-dua tangan Allah terbuka) - (Al 
Maidah: 64), dan Allah mempunyai tangan kanan, kerana firman- 
Nya: (dan langit digulung dengan tangan kanan-Nya) - (Az 
Zumar: 67), dan Allah memiliki wajah, kerana firman-Nya: (Tiap- 
tiap sesuatu pasti binasa kecuali wajah-Nya)- (AlOashash: 88) 
dan firman-Nya: (Dan tetap kekal Wajah Tuhanmu yang 
mempunyai kebesaran dan kemuliaan) - (Al-Rahman: 27), dan 
Allah memiliki kaki, kerana sabda Nabi s.a.w. (Sehingga Tuhan 
Azza Wa Jalla meletakkan kaki-Nya di dalamnya) - (HR Imam 
Bukhari) dan Allah SWT ketawa kerana Rasulullah s.a.w. 

mengkhabarkan tentang ganjaran orang yang mati syahid (Dia 
akan menemui Allah Azza Wa Jalla, sedangkan Allah ketawa 
kepadanya) -(HR Imam Bukhari), dan Allah turun ke langit dunia 
pada tiap-tiap malam, kerana adanya perkhabaran daripada 
Rasul s.a.w. , dan Allah SWT tidak picak (bermata sebelah) 
kerana Rasul s.a.w. ketika menceritakan tentang dajjal beliau 
bersabda: (Sesungguhnya dia (dajjal) itu picak, dan 
sesungguhnya Tuhanmu tidaklah picak) - (HR Bukhari), dan 
orang-orang yang beriman akan melihat Tuhan mereka pada Hari 
Kiamat dengan mata-mata mereka sebagaimana mereka melihat 
bulan purnama, dan Allah S.W.T. mempunyai jari kerana Rasul s. 
a.w. bersabda: (Tidak ada satu pun had manusia kecuali dia di 
antara dua jari dari jari-jemari Allah Azza Wa Jalla Yang Maha 
Pengasih) (52) 



B. TENTANG QADAR 

Imam Al Baihaqy berkata didalam Manaqib Al-Syafi’i bahawa 
Imam Syafi’i berkata: Sesungguhnya kehendak hamba (masyi- 
atul ‘ibaad) adalah (kembali) kepada Allah, dan mereka tidak 
berkehendak kecuali apa yang dikehendaki oleh Allah Tuhan 
sekalian alam, sesungguhnya manusia tidak mencipta amalan- 
amalan mereka, malahan amal perbuatan manusia adalah 
termasuk di antara makhluk Allah, dan sesungguhnya Qadar 
yang baiknya dan yang buruknya adalah daripada Allah Azza Wa 
Jalla, dan sesungguhnya seksaan kubur adalah benar (haq), 
pertanyaan di dalam alam kubur adalah benar, dan kebangkitan 
(ba’th) adalah benar, dan hisab adalah benar, dan syurga dan 
neraka adalah benar, dan lain-lain lagi segala yang datang 
daripada sunnah-sunnah Nabi s.a.w. (53) 

Imam Al Baihaqy berkata tentang Imam Syafi’i bahawa beliau 
pernah berkata: Oadariyah ialah orang-orang yang disebut oleh 
Rasulullah s.a.w.: Mereka adalah Majusi umat ini - (HR Abu 
Daud dan Al Hakim) - mereka mengatakan: Sesungguhnya Allah 
tidak mengetahui maksiat melainkan setelah wujudnya maksiat 
itu. (54) 

Al Baihaqy meriwayatkan daripada Al Rabi’ Bin Sulaiman 
daripada Imam Syafi’i bahawa beliau membenci solat di belakang 
Qadari. 



C. TENTANG IMAN 

Al Rabi’ berkata : Aku mendengar Imam Syafi’i berkata: Iman 
adalah ucapan dan amal serta i’tikad dengan hati; tidakkah kamu 
melihat firman Allah Azza Wa Jalla: (dan Allah tidak akan menyia- 
nyiakan imanmu) - (Al Baqarah: 143). Yang dimaksudkan 
dengan iman di sini ialah solatnya menghadap kearah Baitul 
Maqdis. Dan solat dinamakan iman ialah kerana solat terdiri 
daripada: Ucapan, Amalan dan l’tikad. (56) 

Al Baihaqy meriwayatkan daripada Al Rabi’ Bin Sulaiman 
katanya: Aku mendengar Imam Syafi’i berkata: Imam adalah 
ucapan dan perbuatan, bertambah dan berkurang (57) 

Al Baihaqy meriwayatkan daripada Abi Muhammad Al Zubairy, 
katanya: Seorang lelaki bertanya kepada Imam Syafi’i : Amalan 
apakah yang paling afdhal di sisi Allah? Imam Syafi’i menjawab: 
la adalah suatu yang amalan tidak diterima oleh Allah kecuali 
dengannya. Lelaki itu lagi: Apakah dia? Syafi’i menjawab: laitu 
Iman kepada Allah yang tidak ada Tuhan yang berhak disembah 

melainkan Dia, dialah amalan yang paling tinggi darjatnya dan 
dialah amalan yang paling besar ganjarannya. Lelaki itu bertanya 
lagi: Tidakkah engkau khabarkan kepadaku tentang iman? 
Adakah dia itu ucapan dan amalan ataukah dia itu ucapan tanpa 
amalan? Imam Shafi’i menjawab: Iman adalah beramal kerana 
Allah, sedangkan ucapan pula ialah sebahagian daripada amalan 
itu. Lelaki itu bertanya lagi: Tolong jelaskan lagi kepadaku 
sehingga aku betul-betul memahaminya. Imam Syafi’i menjawab: 
Sesungguhnya iman itu mempunyai beberapa peringkat dan 
darjat, sebahagiannya ada yang sempurna sampai ke tahap 
sesempurna-sempurnanya dan ada pula iman yang kurang 
sampai ke tahap sekurang-kurangnya. Lelaki itu bertanya lagi: 
Adakah iman yang tidak sempurna , bertambah dan berkurang? 
Jawab Imam Syafi’i: Memang benar. Lelaki itu bertanya: Apakah 
dalil terhadap apa yang tuan katakan? Syafi’i menjawab: 
Sesungguhnya Allah Yang Maha Agung telah mewajibkan iman 
ke atas semua anggota anak cucu Adam, lalu dibagi-bagikanNya 
tugas untuk masing-masing anggota, tidak ada satu anggota pun 
melainkan diwakilkan kepada anggota yang lain (58). 



D. TENTANG SAHABAT 

Al Baihaqy meriwayatkan daripada Imam Al Syafi’i bahawa 
beliau berkata: Allah Tabaaraka Wa Ta’aala telah memuji dan 
dan menyanjung sahabat-sahabat Rasulullah s.a.w. di dalam Al 
Quran, Taurat, Injil dan kelebihan mereka telahpun disebut oleh 
Rasulullah s.a.w. yang tidak mungkin boleh dicapai oleh orang- 
orang sesudah mereka. Semoga Allah cucuri rahmatNya ke atas 
mereka. Baginda Rasul s.a.w. juga pernah mengucapkan 
tahniah kepada mereka kerana mereka telah sampai pada 
kedudukan yang paling tinggi seperti shiddigiin, syuhadaa dan 

shaalihin. Mereka telah pun menunaikan kewajipan mereka 
dengan menyampaikan sunnah-sunnah Rasulullah s.a.w. kepada 
kita. Mereka telah menyaksikan wahyu yang diturunkan oleh 
Allah kepada Nabi-Nya. Mereka sangat faham apa yang 
dimaksudkan Rasulullah s.a.w. samada umum, khusus, azam 
atau irsyad. Mereka mengetahui sunnah Rasul s.a.w. apa yang 
tidak kita ketahui. Mereka berada di atas kita dalam semua 
cabang ilmu dan ijtihad, dalam hal kewarakan dan ketajaman 
minda dan istinbat hukum hakam. Pandangan mereka adalah 
lebih terpuji dan lebih utama untuk kita ambil dan guna pakai 
daripada pandangan kita untuk diri kita sendiri, Wallaahu A’lam. 
(59) 

Dikeluarkan oleh Imam Al Baihaqy daripada Muhammad Bin 
Abdullah Bin Abdul Hakam katanya: Aku mendengar Imam 
Syafi’i berkata: Manusia yang paling mulia setelah Rasulullah s. a. 
w. adalah Abu Bakar, kemudian Umar, kemudian Othman, 
kemudian Ali Radhiallaahu ‘Anhum Ajma’iin. (60) 

Di keluarkan oleh Al Harawy daripada Yusuf Bin Yahya Al 
Buaithy, katanya: Aku bertanya kepada Syafi’i: Bolehkan aku 
solat di belakang Rafidhy (Syi’ah)? Jawabnya: Jangan kamu solat 
di belakang Rafidhy, dan Oadari, dan Murji-y. Kemudian aku 
bertanya lagi: Tolong tuan sebutkan sifat-sifat mereka itu kepada 
kami Jawabnya: Barangsiapa yang berkata: Sesungguhnya Abu 
Bakar dan Umar, kedua-duanya bukan Imam (orang yang patut 
dicontohi - P) maka dialah Rafidhy, dan barangsiapa yang 
menjadikan kehendak (masyi-ah) tertakluk pada dirinya, maka 
dialah Oadari. (61) 

E. TENTANG ILMU KALAM 

Dikeluarkan oleh Al Harawy daripada Al Rabi’ Bin Sulaiman, 

katanya: Aku mendengar Imam Syafi’i berkata: Sekiranya 
seseorang meninggalkan wasiat kepada orang lain agar 
mengambil manfaat daripada kitab-kitab yang ditinggalkannya, 
lalu di antara kitab-kitab tersebut terdapat kitab tentang Kalam, 
maka kitab kalam itu tidaklah termasuk di dalam wasiatnya 
kerana Kalam bukanlah ilmu (62). 

Dikeluarkan oleh Al Harawy daripada Al Hassan Al Za’faraany, 
katanya: Aku mendengar Syafi’i berkata: Sekiranya aku ingin 
menjawab ke atas setiap mukhaalif (orang yang bercanggah 
pendapat denganku) masing-masing satu kitab yang besar 
nescaya akan aku lakukan, akan tetapi Ilmu Kalam bukanlah 
termasuk urusanku, dan aku tidak suka Ilmu Kalam itu 
dinisbahkan (dibangsakan) kepadaku walaupun sedikit (64). 

Dikeluarkan oleh Ibnu Bathan daripada Abi Tsur, katanya: 

Imam Syafi’i berkata kepadaku: Aku tidak melihat seorangpun 
yang menggunakan Ilmu Kalam walaupun sedikit, lalu ia berjaya. 
(65) 

Dikeluarkan oleh Al Harawy daripada Yunus Al Mishry, katanya: 
Imam Syafi’i berkata: Seseorang yang dicuba oleh Allah dengan 
segala larangan-Nya selain syirik adalah lebih baik daripada 
seseorang yang dicuba oleh Allah dengan Ilmu Kalam. (66) 



PEMBAHASAN KELIMA 

AOIDAH - IMAM AHMAD BIN HANBAL 

A. TENTANG TAUHID 

Tercantum dalam kitab Al Mihnah bahawa Imam Ahmad 

berkata: Allah Azza Wa Jalla, bukan makhluk dan Dia tidak boleh 
disifati dengan sesuatu melebihi daripada apa yang Dia telah 
sifati diri-Nya sendiri. (67) 

Berkata Abdullah Bin Ahmad di dalam kitab Al Sunnah : 
Sesungguhnya Imam Ahmad berkata: Barangsiapa yang 
mendakwa bahawa Allah tidak berkata-kata maka dia kafir.(68) 

Dikeluarkan oleh Al Lalakaai daripada Hanbal Bin Ishak bahawa 
dia bertanya kepada Imam Ahmad tentang Rukyah (melihat 
Allah), Imam Ahmad menjawab: Semua hadis yang sahih 
daripada Nabi s.a.w. dengan sanad-sanad yang baik (jayyidah) 
kami beriman dan berikrar dengannya.(69) 

Ibnu Al Jauzy membawa kata-kata Imam Ahmad dalam Al 
Manaaqib, katanya: Sifatilah Allah dengan apa yang Allah sifati 
diri-Nya, dan nafikanlah daripada Allah apa yang dinafikan-Nya 
daripada diri-Nya. (70) 

Imam Ahmad berkata di dalam kitabya: Bantahan terhadap 
Jahmiyah: Sesungguhnya Jahm Bin Shafwan mendakwa 
kononnya sesiapa yang mensifati Allah dengan sesuatu yang Dia 
sifati diri-Nya di dalam Kitab-Nya atau sebagaimana yang 
dikhabarkan oleh RasulNya maka dia kafir dan dia termasuk ke 
dalam Musyabbihah (menyerupakan Allah dengan makhluk). (71) 

Ibnu Abi Ya’laa menukilkan daripada Imam Ahmad bahawa ia 
berkata: Barangsiapa yang mendakwa bahawa Allah tidak dapat 
dilihat di akhirat nanti maka dia kafir dan pendusta terhadap Al- 
Quran. (72) 

Ibnu Abi Ya’laa menukilkan daripada Abdullah Bin Ahmad, 
katanya: Aku bertanya kepada ayahku tentang kaum yang 

berkata: Ketika Allah berkata kepada Nabi Musa, Dia tidak 
berkata dengan suara. Lalu ayahku menjawab: Allah berkata- 
kata dengan suara, dan hadis-hadis ini kami riwayatkan 
sebagaimana ia datang daripada Rasulullah s.a.w. (73) 

Dikeluarkan oleh Al Lalkaai daripada Idrus Bin Malik AI’Aththar, 
katanya Al-Quran itu Kalam Allah, dan dia bukan makhluk. Dan 
kamu jangan merasa lemah untuk mengatakan bahawa dia 
bukan makhluk, kerana Kalam Allah adalah daripada-Nya, dan 
tidak ada suatu pun daripada-Nya itu makhluk. 



B. TENTANG QADAR 

Ibnu Al Jauzy menukilkan di dalam Al Manaaqib kitab Imam 
Ahmad Bin Hanbal kepada Musaddad, dan tertera di dalamnya: 
Dan beriman dengan qadar, baiknya dan buruknya, manisnya 
dan pahitnya adalah daripada Allah. (75) 

Dikeluarkan oleh Al Khallaal daripada Muhammad Bin Abu 
Harun daripada Abi Al Haris, katanya: Aku mendengar Aba 
Abdullah (Imam Ahmad) berkata: Allah Azza Wa Jalla yang 
takdirkan ketaatan dan maksiat, dan Dialah yang takdirkan baik 
dan buruk, dan barangsiapa yang ditulis sebagai orang yang 
bahagia maka dia akan bahagia, dan barangsiapa yang ditulis 
celaka maka dia akan celaka. (76) 

Abdullah bin Ahmad berkata: Aku pernah sekali bertanya 
kepada ayahku tentang solat di belakang Oadari. Jawabnya: 
Sekiranya dia mempertahankan pandangannya dan mengajak 
kepada fahamannya maka janganlah kamu solat di belakangnya. 

C. TENTANG IMAM 

Ibnu Al Jauzy menukilkan daripada Imam Ahmad katanya: Iman 
itu bertambah dan berkurang sebagaimana tercantum di dalam 
khabar (hadis): Mukmin yang paling sempurna ialah mukmin 
yang paling baik akhlaknya (HR Ahmad). (78) 

Dikeluarkan oleh Al Khallaal daripada Sulaiman Bin Asy’ats, 
katanya: Sesungguhnya Abu Abdillah (Imam Ahmad) berkata: 
Solat, zakat, haji dan amal kebajikan adalah sebahagian daripada 
iman, sedangkan maksiat pula dapat mengurangi iman. (79) 

Abdullah bin Ahmad berkata: Aku mendengar ayahku 
Rahimahullaah ditanya tentang Murjiah, lalu jawabnya: Kami 
berpendapat: Iman adalah ucapan dan amalan, bertambah dan 
berkurang, jika ia berzina dan minum arak maka berkuranglah 
imannya. (80) 



D. TENTANG SAHABAT 

Termaktub dalam kitab Al Sunnah oleh Imam Ahmad 
sebagaimana berikut: Adalah sunnah menyebut kebaikan- 
kebaikan semua sahabat Rasul s.a.w. Dan berhenti daripada 
menyebut keburukan-keburukan mereka dan pertelingkahan 
yang terjadi di antara mereka. Barangsiapa yang mencaci salah 
seorang daripada mereka maka dia adalah mubtadi’ (pembuat 
bid’ah) dan rafidhy yang sangat buruk. Malahan mencintai 
mereka adalah sunnah. Mendoakan mereka adalah qurbah 
(ibadah). Mencontohi mereka adalah wasilah (jalan untuk 

mencapai keredhaan Allah). Dan mengambil atsar-atsar 
(peninggalan) mereka adalah fadhilah (kelebihan). (81) 

Ibnu Al Jauzy menukilkan risalah Imam Ahmad kepada 
Musaddad, di antara kandungannya: Dan hendaklah engkau 
mempersaksikan ke atas sepuluh sahabat bahawa mereka 
masuk syurga iaitu Abu Bakar, Umar, Othman, Ali, Thalhah, Al 
Zubeir, Sa’d, Sa’id, Abdul Rahman Bin ‘Auf, Abu Ubaidah Bin 
Jarrah. Dan barangsiapa yang dipersaksikan oleh Nabi s.a.w. 
akan masuk syurga, maka kami juga mempersaksikannya. (82) 

Dinukilkan oleh Ibnu Abi Ya’laa daripada Imam Ahmad, katanya: 
Barangsiapa yang tidak mensabitkan (menetapkan) kekhalifahan 
bagi Ali bin Abi Thalib maka dia adalah lebih sesat daripada 
keldai ahlinya. (83) 

Dan dinukilkan daripada Ibnu Abi Ya’laa daripada Imam Ahmad, 
katanya: Barangsiapa yang tidak menyakini bahawa Ali bin Abi 
Thalib khalifah keempat, maka janganlah kamu bercakap 
dengannya dan jangan kamu nikahi dia. (84) 



E. TENTANG ILMU KALAM 

Dikeluarkan oleh Ibnu Al Jauzy daripada Musa Bin Abdullah Al 
Tharsuusy, katanya Aku mendengar Imam Ahmad bin Hanbal 
berkata: Janganlah kamu duduk pada majlis ahli kalam 
walaupun mereka itu mahir tentang sunnah (85). 

Dikeluarkan oleh Ibnu Baththah daripada Abdullah Bin Ahmad 
katanya : Aku mendengar Abu Abdillah (Imam Ahmad) berkata: 
Berpegang teguhlah dengan sunnah dan hadis dan semoga Allah 

memberi kamu manfaatnya, dan jauhiah olehmu daripada 
berbantah-bantahan dan perdebatan dan bermegah-megah 
kerana orang yang suka berbantah-bantahan tidak akan 
menang. Dan setiap orang yang mencipta baru masalah kalam 
nescaya tidak akan berakhir urusannya melainkan kepada 
bid’ah. Kerana kalam tidak ada yang mengajak kepada 
kebaikan. Dan aku tidak menyukai Kalam, Khaudah dan Jidaal. 
Berpegang teguhlah dengan Sunnah dan Atsar dan Fiqh yang 
boleh mendatangkan manfaat kepadamu. Hindarilah Jidaal 
(berbantah-bantahan) dan Kalam Ahli al-ziqh Wa al- 
Muraa’ (perkataan orang yang kehilangan pedoman dan 
bermegah-megah). Semoga Allah melindungi kita semua 
daripada fitnah dan menyelamatkan kita daripada segala 
kebinasaan. (86) 

Ibnu Baththah menukilkan di dalam kitab Al Ibaanah daripada 
Imam Ahmad, katanya: Jika kamu melihat lelaki yang suka 
kepada Kalam maka berwaspadalah daripadanya (87) 

Demikianlah beberapa pandangan Imam Ahmad Bin Hanbal 
tentang masaalah Ushuluddin dan sikap beliau terhadap Ilmu 
Kalam. 



PENUTUP 

Berdasarkan penjelasan di atas jelaslah bahawa Aqidah Imam 
Imam Yang Empat adalah (satu) selain Imam Abu Hanifah dalam 
masalah Iman. Namun demikian kita difahamkan bahawa Imam 
Abu Hanifah telah rujuk (kembali) daripada pandangannya dan 
mengikuti pandangan jumhur dalam hal tersebut. 

Aqidah seperti inilah yang sewajarnya diikuti oleh semua umat 
Islam sehingga mereka terhindar daripada perpecahan kerana 
aqidah ini disandarkan pengambilannya daripada Al-Quran dan 
Sunnah Rasul-Nya s.a.w. 

Sungguh sedikit manusia yang memahami aqidah para Imam 
Yang Empat ini dengan pemahaman yang sebenarnya. Malahan 
berita yang sungguh meluas tersebar di kalangan mereka ialah 
kononnya Imam-Imam Yang Empat itu termasuk golongan 
Mufawwidhuun (golongan yang menyerahkan segala makna sifat- 
sifat Allah kepada Allah semata-mata - P), dan kononnya 
mereka tidak mengetahui nas-nas Al-Quran kecuali sekadar 
membacanya sahaja, seolah-olah Allah tidak menurunkan wahyu 
kecuali sia-sia sahaja. 

Padahal Allah S.W.T. telah berfirman, mafhumnya,: 

Ini adalah sebuah kitab yang Kami turunkan kepadamu penuh 
dengan berkah supaya mereka memperhatikan ayat-ayatnya dan 
supaya mendapat pelajaran orang-orang yang mempunyai fikiran 
(Shaad: 29) 

Dan Allah berfirman lagi, mafhumnya: 

Dan sesungguhnya Al Quran ini benar-benar diturunkan oleh 
Tuhan semesta alam, dia dibawa turun oleh Al Roh Al Amin 
(Jibril), ke dalam hatimu (Muhammad) agar kamu menjadi salah 
seorang di antara orang-orang yang memberi peringatan, dengan 
bahasa Arab yang jelas (Al Syu’araa: 192 - 195) 

Dan Allah berfirman lagi, mafhumnya: 

Sesungguhnya Kami menurunkannya berupa Al-Quran dengan 

berbahasa Arab agar kamu memahaminya (Yusuf: 2) 

Jadi Allah S.W.T. telah menurunkan kitab Al-Quran supaya kita 
memperhatikan ayat- ayatnya dan mengambil pengajaran yang 
ada di dalamnya. Dan Allah S.W.T mengkhabarkan kepada kita 
bahawa Dia menurunkan dalam Bahasa Arab yang jelas dan 
terang supaya manusia dapat memahami dan memikirkan 
maknanya . 

Dan kalaulah tujuan Allah menurunkan Al-Quran supaya umat 
manusia memperhatikan ayat - ayatnya dengan Bahasa Arab 
yang nyata dan jelas maka sudah semestinya Al-Quran itu 
mengandungi ilmu yang mudah difahami oleh semua umat 
manusia, dan lebih-lebih lagi tentunya bagi Bangsa Arab yang 
dengan bahasa mereka Al-Quran itu diturunkan. Sebab jika tidak 
demikian maka matlamat penurunannya hanyalah akan sia-sia 
belaka. 

Dan pandangan seperti itu adalah jenayah yang paling besar ke 
atas Aqidah para Sahabat dan Tabi’iin serta Imam-Imam yang 
mengikuti jejak langkah mereka sesudah itu. Ini adalah tuduhan 
yang tidak mempunyai asas sama sekali. Sebab merekalah 
orang yang paling faham terhadap nas-nas wahyu kerana 
hampirnya mereka dengan zaman kenabian. Bahkan merekalah 
manusia yang paling berhak mendapat kemuliaan tersebut. 
Mereka beribadat kepada Allah SWT dengan ibadat-ibadat yang 
mereka fahami langsung daripada petunjuk Al-Quran dan 
Sunnah. Dan jika mereka memahami jalan yang boleh 
menyampaikan mereka kepada Tuhan yang mereka sembah, 
maka bagaimana mungkin mereka tidak mengenali Sifat-Sifat 
Kesempurnaan Tuhan Yang Mereka Sembah? Dan bagaimana 
mungkin mereka tidak memahami nas-nas yang diajar sendiri 
oleh Allah melalui Rasul-Nya? 

Jadi ringkasnya, sesungguhnya Aqidah Imam-Imam Yang 
Empat, inilah Aqidah Yang Sahih lagi Benar yang bersumberkan 
dari sumber yang murni iaitu Al-Quran dan Sunnah. Tidak 
terdapat di dalamnya pencemaran dan noda walaupun sedikit, 
samada takwil, ta’thil, tasybih ataupun tamtsil. Adapun mu’aththil 
dan musyabbih, mereka tidak memahami sifat-sifat Allah kecuali 
apa yang layak untuk makhluk. Dan dalam hal ini sangat 
bercanggah kerana Allah tidak serupa dengan suatu apa pun, 
sama ada Zat-Nya, Sifat-Nya mahu pun Afaal-Nya. 

Saya berdoa kepada Allah S.W.T. semoga risalah kecil ini 
berguna untuk kaum muslimin dan semoga Dia menghimpunkan 
mereka di atas Aqidah Yang Satu dan Jalan Yang Satu iaitu 
Aqidah Al-Quran dan Sunnah. Hanya kepada Allah tempat kita 
semua berserah diri. 

